《德相送荆公三诗用元韵戏为之》
宋代·沈辽

幽居卧山间，不与世相接。馀生委蒲柳，滞想遗空劫。

德相蚤相亲，顾我情未厌。数枉南堤步，更引青溪艓。

相见亦何事，坐对群峰叠。春阳始萌动，烟岚森剑铗。

廉纤数日雨，万里浮尘浥。赤白未残花，修秾半敷叶。

行招老僧语，遥瞩东田馌。穷崖历可造，峻流谁敢涉。

衰龄易生倦，幽岩就调摄。德相知我惫，双眸困垂睫。

高咏楚公作，欲引维摩箑。初闻未甚解，静听疑可猎。

有如太华峰，跛躄岂易蹑。不知泛沧海，何力施舟楫。

遥窥土山胜，昔乃文靖业。二公虽异时，名德远相躐。

山川若有待，风物增悲惵。未知蔡侯履，孰与支郎蹀。

胜游可概见，笔力方峨嶪。更纾别后情，琅琅铺简牒。

倡高必和寡，排比安且帖。箫竽合古律，宫商自谐协。

世人所钦慕，有口空嚅嗫。东床坦腹士，左右参经笈。

为赋奕棋句，璆琳吐胸胁。锵然不可闭，由来知健捷。

谓如伯升勇，扬兵开宛叶。岂比文信君，无谋丧张靥。

致死在必胜，甘言方示怯。尾章示戒训，足以传芳谍。

后生知自励，何必棰楚挟。正如嚼冰雪，清冷快牙颊。

我昔造公室，公方任调燮。辱枉渊明赠，今犹秘巾箧。

当时隳官去，终身欣废跕。冠带遂已捐，头脑深埋擪。

肯羡冥冥鸿，安知栩栩蝶。心清久无梦，神固安知魇。

少小锐文史，老大心更慑。是古岂余心，非今宁我惬。

况复论翰墨，尔来那可辄。不识浑脱舞，何愧张颠帖。

所居养鹅雁，菰蒲观啑喋。亦有藜藿畦，粗充匕与梜。

孰知名可贵，安用禄为槢。无求岂有沮，不动谁能嗋。

汝坚百万众，淮濆空雉堞。陵阳丈五坟，朱云本轻侠。

百年竟何往，终当封马鬣。何必怅霜毛，更向窗前镊。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。